Morten Skovsted (født 18. januar 1967 i Odense) er en dansk sognepræst, cand.theol., historiker og desuden kommunikationsuddannet. I en årrække var han desuden politisk aktiv i Det Radikale Venstre, hvor han var medlem af hovedbestyrelsen fra 2004 til han forlod partiet 10. marts 2009. Han har været 1. suppleant til Århus Byråd, folketingskandidat i Århus Nordkredsen (Østjyllands Storkreds) samt tovholder for partiets retspolitiske arbejdsgruppe. Som sognepræst i Hjortshøj-Egå ved Århus har Morten Skovsted siden 1996 været en af Folkekirkens markante fornyere. Han etablerede i 1997 folkekirkens digitale konvent, Pastorlisten, hvor 800 præster dagligt udveksler faglig viden. På samme tid lavede Morten Skovsted hjemmesider til de allerførste sogne og kirkelige organisationer i Danmark. I 1998 inddrog han som den første computere i konfirmandundervisningen som pilotprojekt for Kirkeministeriet. Morten Skovsted fik i foråret 2007 biskop Kjeld Holms tilladelse til at erstatte en månedlig højmesse med en yderst moderne gudstjeneste, kaldet Frirum med gospel, medier og dialog som bærende elementer. Morten Skovsted er gift med forfatter og ph.D. Iben Krogsdal. Parret har sammen fire børn.